KORRALDUS	xx.xx.2026 nr xxx	
Pärnu linnas Rääma tn 19a kinnistu detailplaneeringu keskkonnamõju strateegilise hindamise algatamata jätmine	
Pärnu Linnavalitsuse 21.10.2025 korraldusega nr 689 on algatatud Pärnu linnas Rääma tn 19a kinnistu detailplaneeringu koostamine.

Detailplaneeringu koostamise eesmärgiks on võimaldada Pärnu 35/10 kV alajaama rekonstrueerimist 110/10 kV alajaamaks, vastavalt kehtiva üldplaneeringu elektrivarustuse arengusuundadele. Rekonstrueerimise käigus demonteeritakse vananenud 35 kV õhuliinid ja välisseadmed, sealhulgas metallsõrestikmastid Pärnu jõe kaldal ja Männi tänaval, ning need asendatakse hoonesiseste 110 kV seadmetega ja maakaabelliinidega. Kavandatavad alajaama hooned on projekteeritud sobituma ümbritsevasse linnaruumi nii visuaalselt kui ka funktsionaalselt, arvestades piirkonna hoonestuse iseloomu ja kõrguspiiranguid. Planeeringuga kaasnevad investeeringud elektrivõrgu töökindluse, varustuskindluse ja võimsusreservide suurendamiseks, mis on vajalikud Pärnu linna kasvava elektritarbimise teenindamiseks. Detailplaneeringu eesmärgiks on kinnistule sobivaima ehitusõiguse välja selgitamine, arhitektuursete ja linnaehituslike tingimuste ning haljastus-, liiklus- ja parkimislahenduse määramine, vajadusel kinnistu ja -väliste kommunikatsioonide ning kaabelliinide kavandamine, servituudialade määramine. Krundi kasutamise sihtotstarbed ja nende osakaalud täpsustuvad planeeringu koostamise käigus. Planeeringuala suurus kokku on 2297 m². Detailplaneering koostatakse üldplaneeringu kohasena. Huvitatud isikuks on Elektrilevi OÜ.

Pärnu linna asustusüksuse üldplaneeringu 2025+ kohaselt paikneb Rääma tn 19a kinnistu arengualal A6 „Rääma tänava, Pärnu jõe ja sillakoridori vaheline arenguala“. Arenguala arendamisel tuleb kavandada olemasolevat keskkonda arvestav ja läbikomponeeritud ruumiline lahendus, mis kujundab olemasoleva hoonestusega kokku sobiva kesklinna suunalt vaadeldava silueti. Hoonestusstruktuur peab olema lahendatud selliselt, et üleminek hoonete õuealadelt jõeäärsele haljasalale oleks sujuv ning jõeäärne maastik oleks terviklik. Olemasoleva hoonestuse vahele jääv tehnoehitis (alajaam) tuleb kavandada võimalikult keskkonda sulanduvana.

Keskkonnamõju hindamise ja keskkonnajuhtimissüsteemi seaduse (edaspidi KeHJS ) § 33 lg 2 p 3 ja 4 kohaselt tuleb keskkonnamõju strateegilise hindamise (edaspidi KSH) algatamise vajadust kaaluda ja anda selle kohta eelhinnang, kui koostatakse detailplaneering, millega kavandatakse KeHJS seaduse § 6 lg 2 p 10 seotud tegevust (infrastruktuuri ehitamine või kasutamine).

Detailplaneeringu KSH eelhinnangu on koostanud Alkranel OÜ.

KeHJS §22 kohaselt on keskkonnamõju oluline, kui see võib eeldatavalt ületada mõjuala keskkonnataluvust, põhjustada keskkonnas pöördumatuid muutusi või seada ohtu inimese tervise ja heaolu, kultuuripärandi või vara.
KSH eelhinnangus leitakse kokkuvõtvalt järgmist:

Juhindudes DP kavast (ptk 1) ning selle ümbruskonna kohta koondatud andmetest (ptk 2) saab kokku võtta mõjude eelduste ehk KSH vajaduse analüüsi (ptk 3) tulemused järgnevalt. Tulemused – lähtuvalt ptk-s 3.6 esitatud informatsioonist, ei ole olulise negatiivse keskkonnamõju avaldumist strateegilise dokumendi edasisel koostamisel ja rakendamisel ette näha. Eeltoodu alusel asub Alkranel OÜ tööga seotud kollektiiv seisukohale, et kohalikul omavalitsusel ei ole vajadust KSH protsessi algatada. Kavandatava tegevuse elluviimisel on võimalik rakendada ptk-s 3.5.3, 3.5.6 ja 3.5.7 välja toodud tingimusi/suuniseid (eeskätt riskide ilmnemise tõenäosuste maandamiseks) ning tagamaks jätkuvate/tulevaste protsesside efektiivsemat korraldust. Eraldi ja täiendavate seiremeetmete määramist ei peeta siinkohal asjakohaseks.

Vastavalt KeHJS § 33 lg 3 otsustatakse KSH vajalikkus lähtudes strateegilise dokumendi iseloomust ja sisust, elluviimisega kaasnevast keskkonnamõjust ja eeldatavalt mõjutatavast alast ning asjakohaste asutuste seisukohast.

Detailplaneeringu otsuse eelnõuga on tutvunud ja nõustunud KSH algatamata jätmise ettepanekuga Keskkonnaamet (..) ja Terviseamet (...).

Lähtudes eeltoodust ja juhindudes kohaliku omavalitsuse korralduse seaduse § 6 lg 3, keskkonnamõju hindamise ja keskkonnajuhtimissüsteemi seaduse § 34 lg 2 ja Pärnu Linnavolikogu 01.02.2018 määruse nr. 4 “Planeerimise ja ehitusalase tegevuse korraldamine Pärnu linnas” § 3 p 4 alusel.

1. Jätta algatamata Pärnu linnas Rääma tn 19a kinnistu detailplaneeringu keskkonnamõju strateegiline hindamine, sest detailplaneeringuga kavandatav tegevus ei oma keskkonnamõju hindamise ja keskkonnajuhtimissüsteemi seaduse mõistes olulist keskkonnamõju.

2. Pärnu Linnavalitsuse ruumi- ja arhitektuuriosakonnal korraldada teate avaldamine Ametlikes Teadaannetes ja Pärnu linna veebilehel 14 päeva jooksul ning ajalehes Pärnu Postimees 30 päeva jooksul detailplaneeringu keskkonnamõju strateegilise hindamise algatamata jätmisest arvates.

3. Korraldust on võimalik vaidlustada 30 päeva jooksul teatavakstegemisest, esitades vaide Pärnu Linnavalitsusele haldusmenetluse seaduses sätestatud korras või kaebuse halduskohtule halduskohtumenetluse seadustikus sätestatud korras.

4. Korraldus jõustub teatavakstegemisest.
(allkirjastatud digitaalselt)
Kristel Voltenberg
linnapea	(allkirjastatud digitaalselt)
Taavi Käärid
linnasekretär